CELEX: 32020D0721
Language: bg
Date: 2020-05-19 00:00:00
Title: Решение (ЕС) 2020/721 на Съвета от 19 май 2020 година относно позицията, която трябва да се заеме от името на Европейския съюз в рамките на Комитета по опазване на морската среда на Международната морска организация по време на своята 75-а сесия и в рамките на Комитета по морска безопасност на Международната морска организация по време на своята 102-ра сесия във връзка с приемането на изменения на правила 2, 14 и 18 и допълнения I и VI към приложение VI към Международната конвенция за предотвратяване на замърсяването от кораби, части А-1, Б, Б-1 и Б-2—Б-4 от глава II-1 от Международната конвенция за безопасност на човешкия живот на море, части А-1 и Б-1 от Международния кодекс за безопасност на корабите, използващи като гориво газове или други горива с ниска пламна температура, и Резолюция A.658(16) относно използването и поставянето на светлоотразителни материали върху спасителните средства

2.6.2020   
               
               
                  BG
               
               
                  Официален вестник на Европейския съюз
               
               
                  L 171/1
               
            
         РЕШЕНИЕ (ЕС) 2020/721 НА СЪВЕТА
         от 19 май 2020 година
         относно позицията, която трябва да се заеме от името на Европейския съюз в рамките на Комитета по опазване на морската среда на Международната морска организация по време на своята 75-а сесия и в рамките на Комитета по морска безопасност на Международната морска организация по време на своята 102-ра сесия във връзка с приемането на изменения на правила 2, 14 и 18 и допълнения I и VI към приложение VI към Международната конвенция за предотвратяване на замърсяването от кораби, части А-1, Б, Б-1 и Б-2—Б-4 от глава II-1 от Международната конвенция за безопасност на човешкия живот на море, части А-1 и Б-1 от Международния кодекс за безопасност на корабите, използващи като гориво газове или други горива с ниска пламна температура, и Резолюция A.658(16) относно използването и поставянето на светлоотразителни материали върху спасителните средства
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Действията на Съюза в сектора на морския транспорт следва да имат за цел опазване на морската среда и здравето на човека, както и подобряване на морската безопасност.
                  
               
                     (2)
                  
                  
                     Очаква се Комитетът по опазване на морската среда на Международната морска организация („ИМО“) на своята 75-та сесия („MEPC 75“) да приеме изменения на правила 2, 14 и 18 и допълнения I и VI към приложение VI към Международната конвенция за предотвратяване на замърсяването от кораби („приложение VI към MARPOL“), както е посочено в приложението към документ MEPC 75/3 на ИМО.
                  
               
                     (3)
                  
                  
                     Очаква се Комитетът по морска безопасност на ИМО на своята 102-ра сесия („MSC 102“) да приеме изменения на части А-1, Б, Б-1 и Б-2—Б-4 от глава II-1 от Международната конвенция за безопасност на човешкия живот на море („глава II-1 от SOLAS“), както е посочено в приложение 1 към документ MSC 102/3 на ИМО, изменения на части A-1 и Б-1 от Международния кодекс за безопасност на корабите, използващи като гориво газове или други горива с ниска пламна температура („Кодексът IGF“), както е посочено в приложение 2 към документ MSC 102/3 на ИМО, и изменения на Резолюция A.658(16) относно използването и поставянето на светлоотразителни материали върху спасителните средства („Резолюция А.658(16)“).
                  
               
                     (4)
                  
                  
                     Целесъобразно е да се определи позицията, която трябва да се заеме от името на Съюза по време на MEPC 75, тъй като измененията на правила 2, 14 и 18, както и на допълнения I и VI към приложение VI към MARPOL могат да окажат съществено въздействие върху съдържанието на правото на Съюза, и по-конкретно върху Директива (ЕС) 2016/802 на Европейския парламент и на Съвета (1), както и върху Решение за изпълнение (ЕС) 2015/253 на Комисията (2).
                  
               
                     (5)
                  
                  
                     Целесъобразно е да се определи позицията, която трябва да се заеме от името на Съюза по време на MSC 102, тъй като измененията на части А-1, Б, Б-1 и Б-2—Б-4 от глава II-1 от SOLAS, части А-1 и Б-1 от Кодекса IGF и Резолюция А.658(16) могат да окажат съществено въздействие върху съдържанието на правото на Съюза, и по-конкретно върху директиви 2009/45/ЕО (3) и 2014/90/ЕС (4) на Европейския парламент и на Съвета, както и върху Регламент за изпълнение (ЕС) 2019/1397 на Комисията (5).
                  
               
                     (6)
                  
                  
                     Измененията на правила 2, 14 и 18, както и на допълнения I и VI към приложение VI към MARPOL, ще гарантират последователното прилагане на ограничението за съдържание на сяра от 0,50 % в корабните горива, посочено в правило 14. Поради това Съюзът следва да подкрепи тези изменения с цел постигане на очакваните ползи за здравето на човека и за околната среда, произтичащи от намаляването на емисиите на серен диоксид при работата на корабните двигатели с вътрешно горене.
                  
               
                     (7)
                  
                  
                     Измененията на част А-1 от глава II-1 от SOLAS ще осигурят по-безопасно акостиране на плавателните съдове. Поради това Съюзът следва да подкрепи тези изменения, тъй като те осигуряват цялостно актуализиране на настоящия ред и условия за акостиране.
                  
               
                     (8)
                  
                  
                     Измененията на части Б, Б-1 и Б-2—Б-4 от глава II-1 от SOLAS ще гарантират последователност в правилата относно водонепроницаемостта на плавателните съдове. Поради това Съюзът следва да подкрепи тези изменения, тъй като те внасят съгласуваност в цялата част Б що се отнася до правилата относно водонепроницаемостта, включително по ключовия въпрос за изчисляване на устойчивостта след повреда на кораба.
                  
               
                     (9)
                  
                  
                     Измененията на части А-1 и Б-1 от Кодекса IGF ще осигурят подобрения по отношение на системата за съхраняване на горивото, пожарната безопасност и изпитванията на опън при заваряване на метални материали, както и безразрушителното изпитване на системата за съхраняване на горивото въз основа на придобития при прилагането на Кодекса IGF опит. Поради това Съюзът следва да подкрепи тези изменения, тъй като те дават по-голяма яснота по отношение на пространствата, които трябва да бъдат подсигурени с подходяща система за понижаване на налягането и предвиждат допълнителни мерки за безопасност в помещенията за подготовка на горивото.
                  
               
                     (10)
                  
                  
                     С измененията на Резолюция А.658(16) ще бъдат заличени думите „въглеродна дъга“ и те ще бъдат заменени с актуализиран ред и условия за изпитването на светлоотразителните материали върху спасителните средства. Поради това Съюзът следва да подкрепи тези изменения, тъй като те дават възможност да се използва най-съвременната технология.
                  
               
                     (11)
                  
                  
                     Съюзът не е член на ИМО, нито е договаряща страна по Международната конвенция за предотвратяване на замърсяването от кораби, Международната конвенция за безопасност на човешкия живот на море и Кодекса IGF. Поради това Съветът следва да упълномощи държавите членки да изразят позицията на Съюза.
                  
               
                     (12)
                  
                  
                     Обхватът на настоящото решение следва да бъде ограничен до съдържанието на предлаганите изменения, доколкото те може да засегнат общите правила на Съюза и доколкото попадат в областта на изключителната му компетентност. Настоящото решение следва да не засяга разделението на областите на компетентност между Съюза и държавите членки,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Комитета по опазване на морската среда към Международната морска организация по време на своята 75-та сесия, е да се подкрепи приемането на измененията на правила 2, 14 и 18, както и на допълнения I и VI към приложение VI към Международната конвенция за предотвратяване на замърсяването от кораби, посочени в приложението към документ MEPC 75/3 на ИМО. Тази позиция обхваща съответните изменения, доколкото те попадат в областта на изключителната компетентност на Съюза и може да засегнат общите му правила.
         
         
            Член 2
            
               1.   Позицията, която трябва да се заеме от името на Съюза в рамките на Комитета по морска безопасност към Международната морска организация по време на своята 102-ра сесия е да подкрепи приемането на изменения на:
               
                           а)
                        
                        
                           части А-1, Б, Б.1 и Б-2—Б-4 от глава II-1 от Международната конвенция за безопасност на човешкия живот на море, посочени в приложение 1 към документ MSC 102/3 на ИМО;
                        
                     
                           б)
                        
                        
                           части А-1 и Б-1 от Международния кодекс за безопасност на корабите, използващи като гориво газове или други горива с ниска пламна температура, посочени в приложение 2 към документ MSC 102/3 на ИМО;
                        
                     
                           в)
                        
                        
                           Резолюция A.658(16) относно използването и поставянето на светлоотразителни материали върху спасителните средства.
                        
                     
            
               2.   Позицията, посочена в параграф 1, обхваща съответните изменения, доколкото те попадат в областта на изключителната компетентност на Съюза и може да засегнат общите му правила.
            
         
         
            Член 3
            
               1.   Позициите, които трябва да се заемат от името на Съюза, както е посочено в членове 1 и 2, се изразяват от държавите членки, които са членки на ИМО, като те действат съвместно в интерес на Съюза.
            
            
               2.   Незначителни промени в позициите, посочени в членове 1 и 2, могат да бъдат договорени без допълнително решение на Съвета.
            
         
         
            Член 4
            Държавите членки се оправомощават да дадат съгласието си да бъдат обвързани, в интерес на Съюза, от измененията, посочени в членове 1 и 2, доколкото тези изменения попадат в областта на изключителната компетентност на Съюза.
         
         
            Член 5
            Настоящото решение влиза в сила в деня на приемането му.
         
         
            Съставено в Брюксел на 19 май 2020 година.
            
               
                  За Съвета
               
               
                  Председател
               
               G. GRLIĆ RADMAN
            
         
         
            (1)  Директива (ЕС) 2016/802 на Европейския парламент и на Съвета от 11 май 2016 г. относно намаляването на съдържанието на сяра в определени течни горива (ОВ L 132, 21.5.2016 г., стр. 58).
         
            (2)  Решение за изпълнение (ЕС) 2015/253 на Комисията от 16 февруари 2015 г. за определяне на правилата относно вземането на проби и докладването съгласно Директива 1999/32/ЕО на Съвета по отношение на съдържанието на сяра в корабните горива (ОВ L 41, 17.2.2015 г., стр. 55).
         
            (3)  Директива 2009/45/ЕО на Европейския парламент и на Съвета от 6 май 2009 г. за правилата за безопасност и стандартите за пътническите кораби (ОВ L 163, 25.6.2009 г., стр. 1).
         
            (4)  Директива 2014/90/ЕС на Европейския парламент и на Съвета от 23 юли 2014 г. относно морското оборудване и за отмяна на Директива 96/98/ЕО на Съвета (ОВ L 257, 28.8.2014 г., стр. 146).
         
            (5)  Регламент за изпълнение (ЕС) 2019/1397 на Комисията от 6 август 2019 г. относно изискванията към проектирането, конструкцията и експлоатационните показатели и относно стандартите за изпитване на морско оборудване, както и за отмяна на Регламент за изпълнение (ЕС) 2018/773 (ОВ L 237, 13.9.2019 г., стр. 1).